המכלול (אתר אינטרנט)

המכלול היא אנציקלופדיה חרדית מבוססת-ויקי. רוב הערכים במכלול הם העתקים של ערכי ויקיפדיה העברית שעברו בדיקה ובמקרה הצורך סינון עבור קוראים חרדיים, אך לצידם יש בה ערכים מקוריים שנכתבו על ידי עורכי המכלול.

האתר, שהושק ב-11 בינואר 2015, מנוהל ומתופעל בידי עמותת "מכון חכמת התורה" (שנודעה בעבר בשם "המכון לאוריינות וידע כהלכה"), שנוסד לצורך ההקמה והפיתוח של האתר.

 הקמה 
בשנת 2014 ייסד יוסף קמינר את המכון לאוריינות וידע כהלכה, אשר במסגרתו הוקם המכלול. לפי האתר, המכלול הוא "המיזם ליצירת האנציקלופדיה היהודית הגדולה ביותר בהיסטוריה, הכוללת את כלל הערכים התורניים, את כלל ערכי היהדות ותולדות עם ישראל, וכן את כלל הידע האנושי הקיים בכל תחומי החולין — בלשון נקייה ובהתאם להשקפה יהודית". לדברי קמינר, האתר נועד לשמש את ציבור שומרי התורה, ובמיוחד את הציבור החרדי, שנמנעים בחלקם משימוש בוויקיפדיה בשל התנגשות המידע המוצג בה עם השקפותיהם בנוגע לצניעות, אבולוציה, אזכורים לתאריכים ותקופות הסותרות את מניין השנים בלוח העברי, ועוד.

זיקה לוויקיפדיה העברית
נכון לאוקטובר 2025 הכיל אתר "המכלול" 368,653 ערכים, מתוכם כ-69,597 דפים ריקים המסומנים כ-"דפים בטיפול", ו-2 דפים ריקים המסומנים כ-"דפים הדורשים עריכה כבדה", 3,008 ערכים שנוצרו במקורם במכלול, ו-94 ערכים המתורגמים ממיזמי ויקיפדיה בשפות זרות. שאר הערכים מועתקים מוויקיפדיה העברית, תוך התאמתם במידת הצורך לקהל החרדי, בשונה מהערכים הכלליים, הערכים התורניים באתר עברו שינויים גדולים יותר, מתוך ההתמצאות הרחבה של הציבור החרדי בנושאים תורניים.

עדכונים והרחבות שערכי ויקיפדיה העברית עוברים לא מתעדכנים אוטומטית למכלול, אלא רק כאשר עורכי המכלול בודקים את התאמתם למדיניות התוכן של המכלול ומייבאים גרסה מעודכנת. כל תוכן באתר שיובא במקור מוויקיפדיה העברית מוגש תחת הרישיון החופשי CC-BY-SA, כולל עריכות שנעשות בערכים אלו לאחר היבוא על ידי עורכי המכלול. זכויות היוצרים של יתר תוכני האתר שמורות למכון חכמת התורה.

 סינון מידע 
על מנת ליצור את הבסיס של האתר בחרו יוצרי האתר בשלב הראשון לייבא את כל ערכי ויקיפדיה העברית ולערוך מחדש או למחוק את המידע שלהשקפתם איננו ראוי ליהודים דתיים, ובפרט לציבור הקוראים החרדי. המכלול נכתב לפי נקודת מבט ("אספקלריה") יהודית דתית ("תורנית"). התוכן מיובא מוויקיפדיה העברית בהתאם לרישיון החופשי של ויקיפדיה שמאפשר לעורכים לבצע "פיצול" מעין זה. התוכן המיובא מסונן לפי מדיניות התוכן של האתר השוללת כפירה, תיאורי אלימות מפורטים, תמונות נשים, ניבולי פה ועיסוק בתרבות שאינה הולמת את אורח החיים החרדי, ותאריכים הקודמים לתיארוך היהודי של בריאת העולם (שנת 3760 לפנה"ס), ומחייבת הקפדה על צניעות ועל קדושת התורה. בעיות בערכים המיובאים מסווגות לפי מידת חומרתן לכאלו המחייבות חסימה של הערך כולו, מצריכות שכתוב חלקי, ולכאלו שאינן מונעות הצגה של הערך וניתנות לטיפול בהמשך.

באמצעות השוואת ערכים באתר עם הגרסה של הערכים המקבילים בוויקיפדיה מהם נגזרו, ניתן לעמוד על האופן בו נערכו. לדוגמה:

 תארוך, קוסמולוגיה ומדעי כדור הארץ 
בכל ערך נמחקו כל האזכורים לתארוך של ממצאים מדעיים ממועד מוקדם יותר מהמועד שבו החל היקום לפי היהדות. דוגמאות:

 בערך קוסמולוגיה הושמטה ההתייחסות לגיל היקום לאחר אזכור המפץ הגדול.
 בערך גיל כדור הארץ הושמטה כל התייחסות לגיל כדור הארץ.
 הערכים הבאים ריקים: קמבריון, פרוטרוזואיקון, פלאוזואיקון, אוליגוקן, מסטריכט, קמפן, קרטיקון עליון, וכל תתי התקופות בערכי הקרבון, הטריאס והיורה. כתובה בהם ההערה "בטיפול. בערך זה קיים תוכן בעייתי, בעייתיות זו מסווגת במכלול כמעשה בראשית. הדף נמצא ברשימת המתנה לטיפולם של עורכי אספקלריה. אנו עושים מאמצים גדולים לסנן את כל הערכים. לצערנו, לערך הזה עדיין לא הגענו. בהגיע תורו, הערך יעבור תיקון והתאמה מעמיקים ויפתח לקריאה". הערה זו מופיעה בראשיהם של מעל 1,200 ערכים ריקים בקטגוריה "דפים לטיפול כפירה/מעשה בראשית".
 בערך תיארוך פחמן-14 נמחקה הקביעה שהשיטה "מאפשרת תארוך עד 13,910 שנים אחורה" וששיפור של השיטה "מאפשר תיארוך של עד 55,000 שנים לפני זמננו".
 קביעות דומות המצביעות על גיל הממצאים נמחקו מהערך תיארוך באמצעות טבעות עצים.
 בערך מערכת השמש הוחלפה הקביעה המדעית "מערכת השמש נוצרה לפני כ־4.6 מיליארד שנה" בקביעה התורנית "מערכת השמש שנוצרה בששת ימי בראשית".
 בערך מאובן הוסרו כל ההתייחסויות לגיל הממצאים.
 נמחקים אזכורים לתאריכים או תקופות הקודמות לבריאת העולם לפי הכרונולוגיה המקראית והמסורתית, למשל אזכורים לתארוך בערכים על דינוזאורים ובערך פלאונטולוגיה.

 ביולוגיה, זואולוגיה ובוטניקה 

 בערך אבולוציה נכתב: "דף מוגבל. אין באפשרותך לקרוא את הדף הזה, מהסיבה הבאה: פעולת הקריאה שבקשת לבצע, מוגבלת לקבוצות המשתמשים הבאות: מפעילי מערכת, עורכי אספקלריה, ועדה רוחנית". כך גם בערכים אופני אבולוציה מהירים, אבולוציה ניסויית, תיארוך רדיומטרי, ביולוגיה אבולוציונית, גנטיקה אבולוציונית אנושית.
 בערך עקרון ההכבדה כתוב: "בטיפול. בערך זה קיים תוכן בעייתי, בעייתיות זו מסווגת במכלול כמעשה בראשית. הדף נמצא ברשימת המתנה לטיפולם של עורכי אספקלריה. אנו עושים מאמצים גדולים לסנן את כל הערכים. לצערינו, לערך הזה עדיין לא הגענו. בהגיע תורו, הערך יעבור תיקון והתאמה מעמיקים ויפתח לקריאה." כך גם בערכים הומו הביליס, הומו ארגסטר, הומו ארקטוס, הומו היידלברגנסיס והומו פלורסיינסיס.
 בערך בית זית, הושמט האזכור לאתר "עקבות הדינוזאורים" בו התגלתה שכבת סלע קדומה ובה כ-200 עקבות שזוהו כעקבות דינוזאורים בני כמה עשרות מיליוני שנים.

 ערכים מסוימים על בעלי חיים קדומים אינם מופיעים. למשל, תחת השם אפטוזאורוס כתוב: "בערך זה קיים תוכן בעייתי, בעייתיות זו מסווגת במכלול כמעשה בראשית. הדף נמצא ברשימת המתנה לטיפולם של עורכי אספקלריה. אנו עושים מאמצים גדולים לסנן את כל הערכים. לצערינו, לערך הזה עדיין לא הגענו. בהגיע תורו, הערך יעבור תיקון והתאמה מעמיקים ויפתח לקריאה."
 בערך קוקוס הסרה הקביעה הבאה: "מאובנים של דקל שהתגלו בניו זילנד ובראג'סטאן שבהודו מעידים על קיומו של העץ כבר לפני יותר מ-15 מיליון שנה."
 בערך כח ניבוי הוסרה השערתו של דרווין על קיומו של עש נץ, שהתבררה כנכונה.
 ארכאולוגיה 

 בערך מערת כבארה, שבוויקיפדיה כולל תיארוכים פרה-היסטוריים, נכתב: "דף מוגבל. אין באפשרותך לקרוא את הדף הזה, מהסיבה הבאה: פעולת הקריאה שבקשת לבצע, מוגבלת לקבוצות המשתמשים הבאות: מפעילי מערכת, עורכי אספקלריה, ועדה רוחנית".

 בערך מערת קדומים הוסרו ההתייחסויות לגילי הממצאים הארכאולוגיים.
 בערך ארץ ישראל בעת העתיקה הוסרו כל האזכורים לערכים הנוגעים לתקופות הפרה-היסטוריות, לתת-התקופות ולתיארוכים: התקופה הפלאוליתית, התקופה האפיפלאוליתית, התקופה הנאוליתית, התקופה הכלקוליתית. התקופה הראשונה שמופיעה בערך זה היא תקופת הברונזה.

 היסטוריה ודת 

 בערך השואה, האזכור לכך שגם הומוסקסואלים נרצחו על ידי גרמניה הנאצית במלחמת העולם השנייה הוסר.
 בערך חותם יהועזר בן הושעיהו הוסר שמה של הרוח המכונפת גניוס.
 הערך על ישו שוכתב כך ששמו לא ייזכר וייקרא במקום זאת "אותו האיש" עקב האיסור ההלכתי להזכיר שם עבודה זרה. הנרטיבים היהודי והאקדמי הנוגעים לתולדות חייו מודגשים יותר מהנרטיב הנוצרי.
 הערכים הומניזם חילוני ואלוהות פרטית ריקים ונכתב בהם: "בערך זה קיים תוכן בעייתי, בעייתיות זו מסווגת במכלול ככפירה בעיקר. הדף נמצא ברשימת המתנה לטיפולם של עורכי אספקלריה. אנו עושים מאמצים גדולים לסנן את כל הערכים. לצערינו, לערך הזה עדיין לא הגענו. בהגיע תורו, הערך יעבור תיקון והתאמה מעמיקים ויפתח לקריאה."
 הערכים האיגוד העולמי ליהדות מתקדמת והתנועה ליהדות רפורמית ריקים ונכתב בהם: "בערך זה קיים תוכן בעייתי, בעייתיות זו מסווגת במכלול כבלעדיות האורתודוקסיה. הדף נמצא ברשימת המתנה לטיפולם של עורכי אספקלריה. אנו עושים מאמצים גדולים לסנן את כל הערכים. לצערינו, לערך הזה עדיין לא הגענו. בהגיע תורו, הערך יעבור תיקון והתאמה מעמיקים ויפתח לקריאה."

 שם הערך "יהדות רפורמית" עבר שינוי ל"רפורמים". שם הערך האיחוד ליהדות רפורמית עבר שינוי ל"האיחוד ל"יהדות" רפורמית". המילה "יהדות" נמחקה או הושמה במירכאות.

 מיניות ומגדר 
 הערך הומוסקסואליות לא קיים.
 אזכור הומוסקסואליות והומוסקסואלים מוסר מכל הערכים שמיובאים מוויקיפדיה העברית.
 כל התמונות באתר שכוללות נשים, וכן תמונות של קבוצות אנשים הכוללות גברים ונשים נערכות כך שיוצגו ללא הנשים או נמחקות, בטיעון לפיו הציבור החרדי נמנע מלראות תמונות של נשים. לדוגמה, תמונה של ממשלת ישראל השלושים וארבע). דמויות נשים נמחקות גם מתמונות של יצירות אמנות, אפילו כאשר היצירה היא נושא הערך. בביוגרפיות של נשים, למשל מרגרט תאצ'ר, לא מופיעה כלל תמונת דיוקן. בערך על גולדה מאיר מופיעה תמונה של חלקת הקבר שלה ושל ספרייה על שמה באוניברסיטת ויסקונסין.
 בדף הפירושונים "" נמחק הפירוש "מיניות", וערך זה לא קיים באתר המכלול. תחת שמות הערכים מערכת המין, יחסי אישות, מניעת היריון נכתב: "דף מוגבל. אין באפשרותך לקרוא את הדף הזה, מהסיבה הבאה: פעולת הקריאה שבקשת לבצע, מוגבלת לקבוצות המשתמשים הבאות: מפעילי מערכת, עורכי אספקלריה, ועדה רוחנית. דף זה נעול ויכולים לצפות בו ולעורכו עורכי אספקלריה בלבד."
 בערכים אודות אישים נמחקת כל התייחסות לאופייה המיני של פגיעה או הטרדה מינית. דוגמאות: בערך על קלרנס תומאס נכתה כי הייתה תלונה נגדו בשל "הטרדת אישה", והושמט הביטוי "הטרדה מינית". לעיתים עבירות מין מכונים "עבירות בענייני צניעות". כך למשל, בערך על פרשת מלכה לייפר תוארו מעשיה של לייפר כ"התנהגות בלתי הולמת והטרדה", והושמט תיאור התקיפות המיניות.
 הערך על הביולוג אלפרד קינסי שונה וצונזר: ויקיפדיה העברית מציגה אותו כחוקר פורץ דרך, מייסד תחום הסקסולוגיה ואת תרומתו ל"מהפכה המינית" בזכות דוחות קינסי. המכלול מציג את תחום עיסוקו כ"נושאים שבצניעות", ומצנזר את שמות ספריו וחלקים מהביוגרפיה שלו.
 הערך פורנוגרפיה וכל תשעת הערכים הנגזרים ממנו לא קיימים.

 שיתוף פעולה עם סנני אינטרנט 
החל מיולי 2018 סנן "נטפרי" ממיר כתובות ערכים ב לכתובות הערכים המקבילים באתר "המכלול", כאשר הערך-המקביל קיים שם. שיתוף הפעולה עם "נטפרי" הגדיל משמעותית את התעבורה לאתר ואת דירוגו באתר אלכסה.

מתחילת 2023 סנן האינטרנט "אתרוג" החל לחסום אף הוא את אתר ויקיפדיה העברית, כאשר למשתמשים מוצע לעבור לערך המקביל במכלול כתחליף.

שימוש בלתי מקוון
בחודש פברואר 2021 (אדר תשפ"א) השיקה הנהלת המכלול את תוכן האתר בקובץ ZIM המאפשר צפייה בתכני המכלול גם ללא חיבור לאינטרנט, באמצעות תוכנת kiwix. בכך נותן "המכלול" מענה גם לצרכנים ללא גישה לאינטרנט, דבר נפוץ בחברה החרדית.

 ראו גם 
 סינון תכנים באינטרנט

 קישורים חיצוניים 









 מרים סלומון, מייסד 'המכלול' בראיון מרתק: "קול פנימי זעק בתוכי: 'לא, אתה לא נשבר! נשמות ישראל זקוקות לאור האמונה'", באתר הידברות, 2 בספטמבר 2019




הערות שוליים

קטגוריה:אתרי אינטרנט שהושקו ב-2015
קטגוריה:אנציקלופדיות אינטרנט
קטגוריה:אתרי אינטרנט ישראליים
קטגוריה:אתרי אינטרנט חרדיים
קטגוריה:אתרי ויקי
קטגוריה:אתרי אינטרנט המבוססים על ויקיפדיה העברית
קטגוריה:צנזורה פנימית באינטרנט